На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15. и 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 ‒ др. одлука 37/2016, 29/2017, 24/2019, 66/20 и 38/21), покраїнски секретар за образованє, предписаня, управу и национални меншини ‒ национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ У АВТОНОМНЕЙ ПОКРАЇНИ ВОЙВОДИНИ ЗА 2025. РОК**

**Общи одредби**

Член 1.

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци основного и штреднього образованя и воспитаня у Автономней покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

Зоз финансийну потримовку яку ше дава з тим конкурсом ше промовує, односно щици явни интерес яки утвердзени з одредбами члена 6, 7, 8. и 9. Закона о основох системи образованя и воспитаня («Службени глашнїк РС, число 88/2017, 27/2018 – др. закони, 10/2019, 6/2020, 129/2021 и 92/2023).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Висина и способ додзельованя средствох**

Член 2.

За реализацию активносцох предвидзени вкупно: 25.000.000,00 динари, хтори розподзелєни на таки способ:

# За установи основного и штреднього образованя и реґионални центри за професионални розвой занятих у образованю

а) за програми и проєкти основного образованя – **15.150.000,00 динари,**

б) за програми и проєкти штреднього образованя – **5.237.000,00 динари,**

# за здруженя

а) за програми и проєкти на уровню основного образованя – **2.850.000,00 динари,**

б) за програми и проєкти на уровню штреднього образованя –**1.763.000,00 динари.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс), хтори ше розписує найменєй раз у року, у складзе зоз Финансийним планом Секретарияту.

Конкурс облапя податки о назви акту на основи якого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по яких ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

Конкурс ше обявює у «Службених новинох Автономней покраїни Войводини» и на интернет-боку Секретарияту, а информацию о явним конкурсу и адресу интернет-презентациї на хторей обявени конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о явним конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

**Право на додзельованє средствох**

Члeн 3.

Право на додзельованє средствох маю установи основного и штреднього образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, Реґионални центри за професионални розвой занятих у образованю зоз шедзиском на териториї АП Войводини и здруженя зоз шедзиском на териториї АП Войводини, хтори як єден з цильох здружованя предвидзели и активносци у обласци образованя (у дальшим тексту: хаснователє).

На здруженя, хтори учашнїки того конкурсу ше сходно применює одредби Уредби о средствох за стимулованє програмох або часци средствох хтори хибя за финансованє програмох од явного интереса хтори реализую здруженя («Службени глашнїк РС», число 16/2018).

При додзельованю средствох за здруженя ше поступа согласно одредбом Упутства о обовязки дефинованя вязи медзи утвердзеним явним интересом и финансованя програмох хтори реализую здруженя («Службени новини АПВ», число 1/2020).

**Приявйованє на конкурс**

Члeн 4.

Прияву на конкурс ше подноши на єдинственим формуларе хтори ше обявює на интернет-боку Секретарияту у чаше хтори по правилу нє може буц кратши як 30 днї по обявйованю конкурса.

Єдна правна особа може поднєсц найвецей два прияви.

Конкурс отворени од 12.фебруара 2025. року по 14. марец 2025.

Член 5.

Ґу прияви на конкурс, здруженя подноша тоту документацию:

* фотокопию Ришеня о упису до реґистру при Аґенциї за привредни реґистри за здруженя,
* фотокопию Потвердзеня о порцийним идентификацийним чишлє;
* фотокопию Виводу зоз статута здруженя або сновательного акту (у хторим утвердзене же ше цилї здруженя витворює у обласци яка предвидзена з конкурсом) хторе оверело здруженє;
* Секретарият по службеней длужносци обезпечи податки о фактох зоз точки 1. и 2. того члена, окрем кед странка катеґорично вияви же податки обезпечи сама.

Секретарият затримує право од подношителя прияви, по потреби, питац додатну документацию и информациї и кед у чаше 8 дньох подношитель прияви нє поступи по вимаганю за дополньованє документациї, Секретарият прияву будзе тримац як нєподполну.

Документацию хтору ше поднєше на конкурс ше нє враца.

**Комисия за запровадзованє конкурсу**

Члeн 6.

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє Конкурсу за додзельованє средствох за програми и проєкти у обласци основного и штреднього образованя (у дальшим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно зоз запровадзованьом конкурсу (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє перши дїї у вязи з конкурсом.

У случаю спознаня же є у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

Член 7.

По виходзеню термину за подношенє приявох, Комисия розпатра прияви.

Комисия з Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви) як и прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* + прияви хтори поднєсли нєовласцени особи и субєкту хтори нє предвидзени зоз конкурсом;
  + прияви хтори ше нє одноша на з конкурсом предвидзени наменки зоз члена 2. того правилнїка;
  + прияви хтори ше одноша на набавку опреми, инвестицийни укладаня або стаємни трошки и рядову дїялносц подношителя прияви;
  + прияви подношительох приявох хтори нє поднєсли звит о трошеню и хаснованю додзелєних средствох за предходни рок, односно за хтори ше утвердзи зоз звиту же нєнаменково трошели тоти средства як анї прияви подношительох хтори нє вимирели обовязки по предходних конкурсох Секретарияту у смислу доручованя фотоґрафийох або видео-материялу як доказу о реализованих активносцох;
  + прияви подношительох приявох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
  + програми односно проєкти чию реализацию нє мож окончиц у чечуцим календарским односно буджетним року;
  + прияви хтори ше одноша на набавку опреми або отримованє опреми хтора у функциї реализациї проєкту, як анї инши капитални трошки.

Подношитель прияви ма право поднєсц жалбу на Ришенє о одруцованю у чаше осем дньох по доручованю Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

Член 8.

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня хтори ше одноша на:

1. **Модернизацию образовно-воспитней роботи**

* осучасньованє наставного процесу прейґ иновативносци и креативносци шицких учашнїкох, фахове усовершованє наставного кадру, медийна популаризация образованя з цильом визначованя добрих прикладох з пракси и сучасних трендох у образованю.

1. **Усоглашованє образованя з потребами тарґовища роботи**

* унапредзенє поднїмательного духу, розвой практичних и животних схопносцох;
* професионална ориєнтация и кариєрне водзенє, дзвиганє квалитету фаховей пракси.

1. **Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**

* творенє условийох же би ше школяре припаднїки рижних националних заєднїцох медзисобно лєпше упознали як и же би здобули додатни знаня о историї, култури и других важних фактох о соживоце, моцнєнє медзинационалного довирия.

1. **Потримовку инклузивному образованю и превенцию вчасного напущованя формалного образованя**

* дружтвене уключованє и напредованє школярох (зоз завадзанями у розвою, специфичнима чежкосцами при ученю и школярох з дружтвено чувствительних ґрупох), як и превенция вчасного напущованя формалного образованя;
* потримовку школяром хтори маю винїмково способносци, розвой талантох у складзе з їх образовно-воспитнима потребами (з прилагодзованьом способу и условийох роботи, збогацованьом и преширйованьом наставних змистох, змаганями школярох хтори нє орґанизує министерство цо компетентне за обласц образованя (медзиреґионални, медзинародни).

1. **Стимулованє звонканаставних активносцох**

* орґанизовани и фахово водзени шлєбодни час школярох у звонканаставним периодзе и под час школских розпустох прейґ едукативних кампох, стретнуцох школярох, секцийох, спортских, науково-технїчних, културних и других змистох).

**Критериюми за додзельованє средствох по конкурсу**

Члeн 9.

|  |  |  |
| --- | --- | --- |
| **ПЧ** | **Критериюми** | **Боди** |
| 1 | Цилї и активносци програми/проєкту у складзе зоз приоритетами конкурса; | 0-30 |
| 2 | Цилї програми/проєкту ясни, конкретни и витворлїви; | 0-10 |
| 3 | Активносци реални и адекватни за посцигованє цильох; | 0-10 |
| 4 | Применєни иновативни приступ у планованю активносцох з якима ше преноши знаня и искуства школох и здруженьох гражданох на ширшу  дружтвену заєднїцу | 0-10 |
| 6 | Видлївосц програми/проєкту; | 0-10 |
| 7 | Отримуюцосц резултатох програми/проєкту; | 0-10 |
| 8 | Уключеносц партнерских институцийох до реализациї  програми/проєкту | 0-10 |
| 9 | Потерашнї искуства у реализациї програмох/проєктох з якима ше доприноши унапредзованю образовно-воспитней роботи. | 0-10 |

**Одлучованє о додзельованю средствох по конкурсу**

Член 10.

У складзе з критериюмами яки дефиновани у Конкурсу и Правилнїку, Комисия формує ранґ-лїстину подношительох приявох, з предлогом за розподзельованє средствох яки опредзелєни з Конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

**Одлучованє о додзельованю средствох**

Член 11.

Покраїнски секретар розпатра предкладанє Комисиї и прави прелиминарне предкладанє розподзельованя средствох, хторе ше обявює на интернет-боку Секретарияту.

Здруженя гражданох, як учашнїки конкурса, согласно з одредбами Уредби о средствох за стимулованє програми або часци средствох хтори хибя за финансованє програмох од явного интереса хтори реализую здруженя («Службени глашнїк РС», число 16/2018), маю право на пригварку, у чаше осем дньох по обявйованю прелиминарного предкладаня розподзельованя средствох.

О пригварки одлучує покраїнски секретар, у чаше 15 дньох по єй приманю.

У чаше 30 дньох по виходзеню термину за подношенє пригваркох, покраїнски секретар одлучує о розподзельованю средствох хасновательом, зоз Ришеньом.

Ришенє зоз пасуса 4. конєчне.

Резултати конкурса ше обявює на интернет-боку Секретарияту.

**Заключованє контрактох**

Член 12.

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

Здруженя гражданох длужни пред заключованьом контракту Секретарияту доручиц вияву же средства за реализацию одобреней програми або проєкту уж на даяки други способ нє обезпечени, як и вияву о нєиснованю зраженя интересох.

**Виплацованє додзелєних средствох**

Член 13.

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе з динамику прилїву средствох до буджету АП Войводини.

Кед хаснователь средствох нє подпише контракт у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причини на яки Секретарият нє може уплївовац, додзелєни средства нє може пренєсц на рахунки хаснователя средствох, Секретарият ма право розтаргнуц контракт.

**Хаснованє додзелєних средствох и обовязки хасновательох средствох**

Член 14.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвередзеним термину за реализацию наменки за яку средства додзелєни, з припадаюцу документацию хтору оверели одвичательни особи.

Хасновательови хтори нє доручи змист у предписаним термину ше посила опомнуце.

Кед анї после 8 дньох по приманю опомнуца нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац на наступни розписани конкурс.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у даєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Провадзенє реализациї**

Член 15.

З цильом провадзеня реализациї програми або проєкту, Секретарият може реализовац мониторинґ нащиву.

За програми або проєкти хтори тирваю длужей як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз у року.

Секретарият прави звит о мониторинґ нащиви у чаше дзешец дньох по запровадзеней

нащиви.

**Закончуюци одредби**

Член 16.

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

З дньом ступаня на моц того правилнїка престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє програмох и проєктох у обласци основного и штреднього образованя и воспитаня у Автономней покраїни Войводини («Службени новини АПВ», число 7/2023 и 5/2024).

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 000405250 2025 09427 001 001 000 001

Нови Сад, 11.2.2025. року

ПОКРАЇНСКИ СЕКРЕТАР,

Роберт Отот